
PËR DETYRAT E TË DREJTAT E KOMITETIT TË PUNËS DHE TË EMIGRIMIT EKONOMIK

Në zbatim të dekretit të  Presidiumit të  Kuvendit Popullor nr.7477, datë 12.3.1991 "Për lejimin e punësimit jashtë shtetit dhe krijimin e Komitetit të Punës dhe të Emigrimit Ekonomik", Këshilli i Ministrave

V E N D O S I :

1. Komiteti i Punës dhe i Emigrimit Ekonomik ka këto detyra e të drejta kryesore:
a) Studion e llogarit burimet e punës të qytetit e të fshatit, sipas rretheve e në shkallë kombëtare, si dhe nevojën e hapjes së vendeve të reja të punës, dhe në bashkëpunim me komitetet ekzekutive të këshillave popullorë të rretheve i pasqyron këto në bilancin e krahëve të punës.
b) Evidencon dhe ndjek gjëndjen e forcave të afta të pazëna me punë sipas gjinisë, moshës, profesionit, nivelit arsimor, përbërjes e të ardhurave familjare etj., dhe në bashkëpunim me rrethet, ministritë e institucionet e tjera qendrore studion rrugët e mundësitë për sistemimin  e tyre në punë.
c) Studion mundësitë për punësimin në vende të tjera të shtetasve shqiptar me banim të përhershëm në RPS të Shqipërisë, lidh marrëveshjet dhe kontratat përkatëse me organet, organizatat ose firmat e huaja, organizon, ndjek dhe përgjigjet për zbatimin e detyrave që dalin në këtë fushë.
ç)  Studion dhe propozon në organet përkatëse masa me karakter social që lidhen me trajtimin e përkohshëm ekonomik të forcave të pazëna me punë, si dhe organizon e ndjek zbatimin e detyrave në këtë fushë.
d) Studion dhe ndjek problemet organizative që lidhen me intensitetin në punë, regjimin e kohëzgjatjen e punës së punonjësve për degë e sektorë të ekonomisë shtetërore e private dhe, mbi bazën e rezultateve e konkluzioneve që dalin, bën propozimet e nevojshme në organet përkatëse.
dh) Studion dhe ndjek çështjet që kanë të bëjnë me kualifikimin e rikualifikimin nëpërmjet punës e formave të tjera të punëtorëve që dalin të tepërt në ndërmarrje nga përmirësimet në strukturën e prodhimit, nga rinovimet në teknikë e teknologji, nga ndërprerja e veprimtarisë së prodhimit, ndërtimit etj.
e) Ndjek dhe ndërhyn për zbatimin e detyrave për përmirësimin e kushteve të punës së punonjësve.
ë) Udhëheq  punën metodike, ndjek, ndihmon e kontrollon zbatimin drejt të dispozitave ligjore në fushën e punës e të emigracionit ekonomik.
f) Pezullon zbatimin e akteve nënligjore të nxjerra nga ministritë, institucione të tjera qendrore dhe komitetet ekzekutive të këshillave popullorë të rretheve e rajoneve, kur ato bien në kundërshtim me aktet ligjore për problemet e punës e të emigrimit, deri në shqyrtimin e tyre nga organet kompetente.
g) Jep mendim dhe bën vërejtje për projektet e ministrive e të institucioneve të tjera qendrore që lidhen me problemet, të cilat i përkasin fushës së veprimtarisë së komitetit, para se ato të paraqiten  për shqyrtim në Këshillin e Ministrave; kërkon  prej tyre të dhëna të ndryshme për treuesit e punës.
gj) Veprimtaria që kryen Komisioni i Planit të Shtetit për këto çështje, i kalon këtij komiteti.
2. Ndaj shtetasve shqiptarë që punësohen në mënyrë të organizuar në vende të tjera, mbi të ardhurat mujore që sigurohen nga puna në valutë të huaj, zbatohet një tatim, masa e të cilit caktohet nga Komiteti i Punës dhe të Emigrimit Ekonomik, në bazë të kritereve të miratuara së bashku me Ministrinë e Financave.
3. Komiteti i Punës dhe i Emigrimit Ekonomik përfaqson Republikën Popullore Socialiste të Shqipërisë në Organizatën Ndërkombëtare të Punës (ONP), mban lidhje të drejtpërdrejta me organizatat ndërkombëtare të punës e të emigrimit të vendeve të tjera dhe vendos bashkëpunimin me ato në fushën e informacionit, të shkëmbimit të literaturës, të përvojës dhe të kualifikimit për problemet e punës e të emigrimit ekonomik.
4. Komiteti i Punës dhe i Emigrimit është organ kolegjial e vendimor dhe përbëhet nga kryetari, nënkryetari dhe 11-13 anëtarë nga kuadro e specialistë me përvojë në këtë fushë. Përbërja e tij miratohet nga Kryesia e Këshillit të Ministrave.
Komiteti i Punës dhe i Emigrimit Ekonomik merr vendim me shumicë votash. Kur kryetari ka mendime të kundërta me shumicën e anëtarëve të komitetit, çështja i paraqitet  Kryesisë së  Këshillit të Ministrave.
Komiteti i Punës dhe i Emigrimit Ekonomik ka aparatin e tij, i cili vepron sipas rregullores së brendshme të miratuar nga kryetari.
5. Në planin e vitit 1991 të shtohen 115 mijë lekë fond page për Komitetin e Punës dhe të Emigrimit Ekonomik me numër punonjësish në organikë 15 vetë, kurse struktura organizative caktohet nga kryetari i këtij komiteti. Komisionit të Planit të Shtetit, në planin e vitit 1991, për veprimtarinë që i kalon këtij komiteti, i pakësohen 115 mijë lekë fond page.
Komisioni i Planit të Shtetit dhe Ministria e Financave të caktojnë mjetet e nevojshme financiare, materiale e valutore për kryerjen e veprimtarisë së tij.
6. Pagat mujore të punonjësve të Komitetit të Punës dhe të Emigrimit Ekonomik të jenë për kryetarin 1.200 lekë, nënkryetarin 1.000 deri 1.100 lekë dhe përgjegjësin e sektorit 930 deri 1.000 lekë, kurse për punonjësit e tjerë zbatohen pagat për emërtimet përkatëse, të miratuara me vendimin e Këshillit të Ministrave nr.88, datë 24.6.1967, lidhja I-1 nr.2 "Pagat e punonjësve të ministrive dhe të institucioneve të tjera qendrore".
Ky vendim hyn në fuqi menjëherë.

